**Toyota Avensis** on Toyotan vuosina 1997–2018 valmistama ylemmän keskiluokan automalli, joka korvasi Toyota Carinan. Valmistuksen päätyttyä Avensis ei saanut itselleen suoraa seuraajaa, mutta mallistossa sen jättämää aukkoa täydensivät Euroopan markkinoille palannut Toyota Camry ja aiempaa suuremmaksi kasvanut uusi Corolla.

Toyota Avensis T220 (1997–2003)
-------------------------------

Ensimmäisen sukupolven Avensis esiteltiin syksyllä 1997. Korimalleina olivat neliovinen sedan, viisiovinen hatchback sekä farmari. Etelä-Amerikassa mallin nimenä oli **Toyota Corona**, Japanissa farmaria myytiin Toyota Caldina -nimisenä.

Sedan-korinen Toyota Avensis.
Moottorivalikoimassa olivat aluksi 1,6- (101 hv), 1,8- (110 hv) ja 2,0-litraiset (128 hv) bensiinimoottorit sekä esikammioruiskutteinen dieselmoottori 2,0 TD (98 hv). Vuoden 1999 lopulla tuli toiseksi dieselmoottoriksi nykyaikaisempi yhteispaineruiskutteinen 2,0 D-4D (110 hv).

Vuoden 1998 Euro NCAP -kolaritestistä Avensis sai tulokseksi kolme tähteä viidestä.

Ensimmäisen sukupolven facelift-malli.
Facelift-mallin farmarikorinen Toyota Avensis.
Vuonna 2000 Avensis koki kasvojenkohotuksen, jossa se sai uuden etusäleikön sekä muutoksia etu- ja takavalojen laseihin. 1,6- (110 hv), 1,8- (129 hv) ja 2,0-litraiset (150 hv) bensiinimoottorit olivat uusia ja niissä oli muuttuva venttiilien ajoitus (VVT-i), suurimmassa moottorissa lisäksi suorasuihkutus. Vanha esikammiodiesel poistui valikoimasta.

Toyota Avensis T250 (2003–2009)
-------------------------------

Toisen sukupolven Avensis esiteltiin helmikuussa 2003. Se kasvoi kokoa edeltäjäänsä verrattuna, ja autosta oli pyritty tekemään aiempaa laadukkaamman oloinen sekä paremmin eurooppalaiseen makuun sopiva. Malli perustuu samalle MC-pohjalevylle kuin esimerkiksi pienempi Toyota Corolla.

Vuoden 2003 Euro NCAP -kolaritestistä Avensis sai tulokseksi täydet viisi tähteä.

Moottorivalikoiman muodostivat edellisestä sukupolvesta periytyvät 1,6- (110 hv), 1,8- (129 hv) ja 2,0-litraiset (147 hv) VVT-i-bensiinimoottorit sekä dieselmoottori 2,0 D-4D (115 hv). Syksyllä 2003 valikoimaan lisättiin Camryn 2,4-litrainen (163 hv) bensiinimoottori, jonka yhteydessä oli aina viisiportainen automaattivaihteisto. Kesällä 2005 esiteltiin lisäksi uusi dieselmoottori 2,2 D-4D (177 hv), josta tuli samana syksynä tarjolle myös 150-hevosvoimainen versio.

Hatchback-korinen Toyota Avensis.
Facelift-mallin farmarikorinen Toyota Avensis.
Vuonna 2006 Avensis koki kasvojenkohotuksen, jossa se sai uuden etupuskurin ja -säleikön sekä mustapohjaiset ajovalot. Sivuvilkut siirtyivät lokasuojista peilien yhteyteen. 2,0-litraisen dieselmoottorin teho nousi 126 hevosvoimaan ja sen yhteyteen tuli kuusivaihteinen manuaalivaihteisto.

Toyota Avensis T270 (2008–2018)
-------------------------------

Kolmannen sukupolven Avensis esiteltiin syksyllä 2008 Pariisin autonäyttelyssä. Edeltäjäänsä verrattuna se kasvoi viisi senttimetriä pituudeltaan ja leveydeltään. Kahdesta edellisestä sukupolvesta poiketen viisiovinen hatchback ei enää kuulunut mallistoon.

Farmarikorinen Toyota Avensis.
Vuoden 2009 Euro NCAP -kolaritestistä Avensis sai tulokseksi täydet viisi tähteä.

Facelift-mallin (2011) farmarikorinen Toyota Avensis.
Frankfurtin autonäyttelyssä syksyllä 2011 esiteltiin kasvojenkohotuksen kokenut Avensis, jonka keulan ilmettä oli uudistettu uusilla ajovaloilla ja aiempaa leveämmällä etusäleiköllä.

Facelift-mallin (2015) farmarikorinen Toyota Avensis.
Keväällä 2015 Geneven autonäyttelyssä esiteltiin toisen kasvojenkohotuksensa kokenut Avensis, jonka keulan ilmettä muokattiin vastaamaan uudempia Toyota-malleja. Peräosaan tuli uudenmalliset LED-takavalot ja myös sisusta koki uudistuksia. Aiemmat 2,0- ja 2,2-litraiset dieselmoottorit korvattiin uusilla 1,6- ja 2,0-litraisilla, jotka olivat peräisin BMW:ltä.

Lähteet
-------

1. ↑  Suomalaissuosikin myynti loppuu – Avensis poistuu *Moottori*.  13.9.2018. Viitattu 12.3.2019.
2. ↑  Toyota Avensis 1998 Euro NCAP. Viitattu 28.4.2019. (englanniksi)
3. ↑  Toyota Avensis 2003 Euro NCAP. Viitattu 28.4.2019. (englanniksi)
4. ↑  Paris 2008: Toyota’s new Avensis arrives *Autoblog*.  3.10.2008. Viitattu 28.4.2019. (englanniksi)
5. ↑  Toyota Avensis 2009 Euro NCAP. Viitattu 28.4.2019. (englanniksi)
6. ↑  Toyota Avensis auf der IAA 2011: Aufgefrischt und aufgewertet *Auto, Motor und Sport*.  13.9.2011.  Arkistoitu 28.4.2019. Viitattu 28.4.2019. (englanniksi)
7. ↑  2015 Toyota Avensis facelift – new engines, specs and gallery *Autocar*.  14.5.2015. Viitattu 28.4.2019. (englanniksi)

Aiheesta muualla
----------------

* Kuvia tai muita tiedostoja aiheesta **Toyota Avensis** Wikimedia Commonsissa